Kamil Šaško

Kamil Šaško MSc. (* 5. november 1985, Poprad) je slovenský investičný bankár, politik a súčasný minister zdravotníctva SR v štvrtej vláde Roberta Fica. Pred vymenovaním do funkcie ministra zdravotníctva pôsobil na ministerstve hospodárstva SR ako štátny tajomník.

 Životopis 
Kamil Šaško sa narodil 5. novembra 1985 v Poprade. Študoval v Spojenom kráľovstve bakalársky odbor aplikovaná veda a riadenie podniku so zameraním na matematiku na University of Sussex a magisterský odbor financie – investičné bankovníctvo na London School of Business and Finance, kde získal titul Master of Science.

V roku 2013 pracoval ako správca portfólia v Otto Money v Londýne, následne ako privátny bankár v Tatra banke v Bratislave. V rokoch 20142015 pôsobil na Ministerstve financií SR ako generálny štátny radca v sekcii finančného trhu.

V rokoch 20152020 pôsobil ako finančný atašé Stáleho zastúpenia SR pri Európskej únii (EÚ) v Bruseli a v rokoch 20172020 ako finančný radca v rámci Rady EÚ v Bruseli. Práve tu sa mala zrodiť jeho prezývka "chlapec z bruselskej kaviarne". V rokoch 20162020 bol predsedom pracovných skupín Rady EÚ a členom Centra pre finančné inovácie pri Rade EÚ. Od roku 2020 pracoval v Národnej banke Slovenska (NBS) ako expert pre reguláciu a dohľad. 

Šaškova manželka Marianna po voľbách 2023 pracovala ako šéfka kancelárie ministra Richarda Rašiho, po zvolení za šéfa parlamentu sa presunula do NR SR. Je dcérou Moniky Pažinkovej, bývalej šéfky Úradu pre dohľad nad zdravotnou starostlivosťou, ktorú spájali neraz so zdravotníckou chobotnicou ešte z čias nebohého Pavla Pašku (SMER-SD) a čelila nejednému škandálu v tej dobe.

 Politická kariéra 
V parlamentných voľbách v roku 2023 kandidoval z 20. miesta kandidátky Hlasu-SD a so ziskom 1409 prednostných hlasov získal mandát poslanca Národnej rady Slovenskej republiky. 25. októbra 2023 bol na prvom zasadnutí štvrtej vlády R. Fica vymenovaný za štátneho tajomníka Ministerstva hospodárstva SR. Na tomto poste pôsobil až do 9. októbra 2024, kedy ho vláda SR odvolala, aby mohol nahradiť ministerku zdravotníctva SR Zuzanu Dolinkovú. Do funkcie ministra zdravotníctva bol vymenovaný prezidentom Petrom Pellegrinim 10. októbra 2024. Krátko po vymenovaní vyplávali na povrch podozrenia o vzdelaní a vysokoškolskom titule Kamila Šaška.

Prvou skúškou, či Kamil Šaško zvláda dostatočne svoj rezort, boli vyjednávania s Lekárskymi odborármi koncom roka 2024. Hrozili hromadné výpovede a odchody lekárov pre škrty platov v dôsledku konsolidácie. Bolo verejným tajomstvom, že miesto Šaška mali s odborármi vyjednávať jeho stranícki kolegovia - exministri zdravotníctva Richard Raši a Tomáš Drucker.

Na jar 2025 minister Šaškočelil kritike za neschopnosť spolupráce so splnomocnencom vlády SR Petrom Kotlárom, zodpovedným za preverenie manažovania pandémie Covid-19. Neskôr dalo ministerstvo zdravotníctva vypracovať o vakcínach analýzu, ktorá bola údajne predražená a Šaško cez médiá odkazoval, aby sa Kotlár za svoje kroky zodpovedal premiérovi Ficovi.

Najväčším škandálom, ktorý spájajú s Kamilom Šaškom je tender na záchranky v objeme takmer 2 miliardy eur. Pochybnosti sa pokúšal odvrátiť tvrdeniami, že s tendrom nič nemá, prepojenia na „kamarákšefty“ odmietal a tvrdil, že celý proces výberového konania zastrešuje Operačné stredisko záchrannej služby, ktoré je podriadené ministrovi zdravotníctva. Premiér Fico označil Šaškovu komunikáciu za obrovský amaterizmus a po nezvládnutej tlačovej konferencii odkázal Šaškovi, aby tender zrušil. V kuloároch sa začalo hovoriť o absolútnom ponížení aj možnom konci ministra Kamila Šaška, ktorý pôvodne s vysokým sebavedomím a silným egom v októbri 2024 na komplikovaný rezort zdravotníctva prichádzal.

 Referencie 

 Iné projekty 

 Externé odkazy 
 Kamil Šaško na webe Národnej rady SR
 Kamil Šaško na webe Ministerstva zdravotníctva SR

 Spravodajstvo týkajúce sa Kamila Šaška na portáli agentúry SITA

Kategória:Osobnosti z Popradu
Kategória:Slovenskí bankári
Kategória:Slovenskí politici
Kategória:Politici Hlasu
Kategória:Štátni tajomníci Ministerstva hospodárstva Slovenskej republiky
Kategória:Ministri zdravotníctva Slovenskej republiky
Kategória:Absolventi University of Sussex